CELEX: 32014R0218
Language: el
Date: 2014-03-07 00:00:00
Title: Κανονισμός (ΕΕ) αριθ. 218/2014 της Επιτροπής, της 7ης Μαρτίου 2014 , για την τροποποίηση των παραρτημάτων των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004 και (ΕΚ) αριθ. 854/2004 και του κανονισμού (ΕΚ) αριθ. 2074/2005 της Επιτροπής  Κείμενο που παρουσιάζει ενδιαφέρον για τον ΕΟΧ

8.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 69/95
            
         
      ΚΑΝΟΝΙΣΜΌΣ (ΕΕ) αριθ. 218/2014 ΤΗΣ ΕΠΙΤΡΟΠΉΣ
   
   της 7ης Μαρτίου 2014
   για την τροποποίηση των παραρτημάτων των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004 και (ΕΚ) αριθ. 854/2004 και του κανονισμού (ΕΚ) αριθ. 2074/2005 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 17 παράγραφος 1 και το άρθρο 18 σημεία 3 και 10,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Σύμφωνα με το παράρτημα II του εν λόγω κανονισμού, απαιτείται από τους υπευθύνους επιχειρήσεων τροφίμων που εκμεταλλεύονται σφαγεία να ζητούν, να λαμβάνουν και να ελέγχουν τις πληροφορίες για την τροφική αλυσίδα, καθώς επίσης να λαμβάνουν σχετικά μέτρα όσον αφορά όλα τα ζώα, πλην των άγριων θηραμάτων, που αποστέλλονται ή πρόκειται να αποσταλούν στο σφαγείο. Στις πληροφορίες αυτές περιλαμβάνεται το καθεστώς της εκμετάλλευσης προέλευσης.
            
         
               (2)
            
            
               Με τον κανονισμό (ΕΕ) αριθ. 216/2014 της Επιτροπής, της 7ης Μαρτίου 2014, για την τροποποίηση του κανονισμού (ΕΚ) αριθ. 2075/2005 για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας (3) χορηγείται παρέκκλιση από τις διατάξεις για τη διενέργεια δοκιμών στις εκμεταλλεύσεις που εφαρμόζουν ελεγχόμενες συνθήκες σταβλισμού. Συνεπώς, τέτοιου είδους πληροφορίες πρέπει να περιλαμβάνονται στις πληροφορίες για την τροφική αλυσίδα που θα παρέχονται στο σφαγείο, ώστε να μπορούν τα κράτη μέλη να εφαρμόζουν το κατάλληλο καθεστώς δοκιμών για Trichinella.
            
         
               (3)
            
            
               Στον κανονισμό (ΕΚ) αριθ. 853/2004 θεσπίζονται οι προϋποθέσεις κάτω από τις οποίες το κρέας που προέρχεται από ζώα που έχουν υποβληθεί σε επείγουσα σφαγή εκτός σφαγείου είναι κατάλληλο για κατανάλωση από τον άνθρωπο. Δεδομένου ότι το κρέας ζώων που έχουν θανατωθεί με επείγουσα σφαγή και το οποίο έχει επιτυχώς διέλθει από υγειονομική επιθεώρηση δεν αποτελεί κίνδυνο για την ανθρώπινη υγεία, η απαίτηση για ένα ειδικό σήμα καταλληλότητας και ο περιορισμός στην εθνική αγορά για το κρέας που προέρχεται από επείγουσα σφαγή ζώων θα πρέπει να διαγραφεί από τον εν λόγω κανονισμό και η απαίτηση για ειδικό σήμα καταλληλότητας επίσης από τον κανονισμό (ΕΚ) αριθ. 854/2004.
            
         
               (4)
            
            
               Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Συγκεκριμένα, το παράρτημα I του εν λόγω κανονισμού θεσπίζει κανόνες για την επιθεώρηση πριν από τη σφαγή και μετά τη σφαγή, συμπεριλαμβανομένης της μακροσκοπικής επιθεώρησης, καθώς και για ειδικούς κινδύνους στο νωπό κρέας.
            
         
               (5)
            
            
               Ο κανονισμός (ΕΚ) αριθ. 854/2004 προβλέπει ότι επίσημοι βοηθοί επιτρέπεται να επικουρούν τον επίσημο κτηνίατρο στους επίσημους ελέγχους υπό ορισμένους περιορισμούς. Σε ό,τι αφορά την επιθεώρηση πριν από τη σφαγή και ελέγχους για την καλή μεταχείριση των ζώων, θα πρέπει να επιτραπεί στους επίσημους βοηθούς να συνδράμουν τον επίσημο κτηνίατρο στην προεπιλογή των ζώων με ανωμαλίες.
            
         
               (6)
            
            
               Η Ευρωπαϊκή Αρχή για την Ασφάλεια των Τροφίμων (EFSA) διατύπωσε στις 3 Οκτωβρίου 2011 επιστημονική γνώμη για τους κινδύνους για τη δημόσια υγεία που πρέπει να εξετάζονται κατά την επιθεώρηση του κρέατος (χοίρειου) (4), σύμφωνα με την οποία οι επί του παρόντος απαιτούμενες ψηλαφήσεις και τομές στην επιθεώρηση μετά τη σφαγή ενέχουν κίνδυνο διασταυρούμενης μόλυνσης. Για την αποφυγή της διασταυρούμενης μόλυνσης, δεν θα πρέπει να απαιτούνται πλέον οι εν λόγω ψηλαφήσεις και τομές για τα φυσιολογικά ζώα, αλλά μόνον όταν έχουν εντοπιστεί ανωμαλίες. Στην εν λόγω γνωμοδότηση, η EFSA αποφαίνεται ότι οι παθογόνοι παράγοντες της ενδοκαρδίτιδας στους χοίρους δεν αφορούν τη δημόσια υγεία. Επειδή δεν είναι αναγκαία η τομή στην καρδιά για λόγους ασφάλειας, δεν θα πρέπει να απαιτείται πλέον.
            
         
               (7)
            
            
               Στην ίδια γνωμοδότηση, η EFSA προσδιορίζει τη Salmonella ως μεγάλο κίνδυνο για τη δημόσια υγεία σε σχέση με την κατανάλωση χοίρειου κρέατος και συνιστά πρόληψη της μόλυνσης των χοιρινών σφαγίων με Salmonella.
            
         
               (8)
            
            
               Στο κεφάλαιο IX του τμήματος IV του παραρτήματος I του κανονισμού (ΕΚ) αριθ. 854/2004, θεσπίζονται διατάξεις για τα καθήκοντα του επίσημου κτηνιάτρου όσον αφορά ειδικούς κινδύνους. Ο επίσημος κτηνίατρος θα πρέπει επίσης να εξετάζει για Salmonella, ιδίως στην περίπτωση μη συμμόρφωσης με τη νομοθεσία της Ένωσης. Ειδικότερα, η επίβλεψη του κριτηρίου υγιεινής κατά τη διάρκεια της διαδικασίας για Salmonella στα σφάγια, που έχει οριστεί στον κανονισμό (ΕΚ) αριθ. 2073/2005 της Επιτροπής, της 15ης Νοεμβρίου 2005, περί μικροβιολογικών κριτηρίων για τα τρόφιμα (5) και η εφαρμογή των μέτρων που επιβάλλεται να λάβει ο υπεύθυνος επιχείρησης τροφίμων στην περίπτωση μη συμμόρφωσης με τη συγκεκριμένη νομοθεσία της Ένωσης θα πρέπει να ενσωματωθούν στην επιθεώρηση του χοίρειου κρέατος. Η επίβλεψη συνιστά εργαλείο αποδοτικό ως προς το κόστος για την παροχή πληροφοριών σχετικά με την υποχρεωτική παρακολούθηση της Salmonella στην αλυσίδα παραγωγής χοίρειου κρέατος σύμφωνα με την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (6).
            
         
               (9)
            
            
               Στον κανονισμό (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (7) θεσπίζονται ειδικές απαιτήσεις για προαιρετική επιθεώρηση των χοίρων μετά τη σφαγή. Με τις τροποποιήσεις που προτείνονται στον παρόντα κανονισμό σχετικά με τις απαιτήσεις για τη συνήθη επιθεώρηση μετά τη σφαγή που περιλαμβάνονται στον κανονισμό (ΕΚ) αριθ. 854/2004 καθιστούν τις απαιτήσεις για προαιρετική οπτική επιθεώρηση των χοίρων που προβλέπονται στον κανονισμό (ΕΚ) αριθ. 2074/2005 μη σημαντικές για τους χοίρους και, κατά συνέπεια, οι εν λόγω απαιτήσεις θα πρέπει να τροποποιηθούν.
            
         
               (10)
            
            
               Οι τροποποιήσεις που προτείνονται στον παρόντα κανονισμό συνεπάγονται την προσαρμογή των τρεχουσών πρακτικών τόσο για τους υπευθύνους επιχειρήσεων τροφίμων όσο και για τις αρμόδιες αρχές. Συνεπώς, ενδείκνυται να επιτραπεί η μεταχρονολογημένη εφαρμογή του παρόντος κανονισμού.
            
         
               (11)
            
            
               Συνεπώς, πρέπει να τροποποιηθούν αναλόγως οι κανονισμοί (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 2074/2005.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΚ) αριθ. 853/2004
   Ο κανονισμός (ΕΚ) αριθ. 853/2004 τροποποιείται ως εξής:
   
               1)
            
            
               Το σημείο 3 στοιχείο α) του τμήματος III του παραρτήματος II αντικαθίσταται από το ακόλουθο κείμενο:
               
                           «α)
                        
                        
                           την κατάσταση της εκμετάλλευσης προέλευσης ή την κατάσταση της υγείας των ζώων στη συγκεκριμένη περιφέρεια, καθώς και το αν έχει επισήμως αναγνωριστεί ότι η εκμετάλλευση εφαρμόζει ελεγχόμενες συνθήκες σταβλισμού σε σχέση με την Trichinella σύμφωνα με το σημείο Α του κεφαλαίου Ι του παραρτήματος IV του κανονισμού (ΕΚ) αριθ. 2075/2005 της Επιτροπής (8)·
                        
                     
         
               2)
            
            
               Στο κεφάλαιο VI του τμήματος I του παραρτήματος III, το σημείο 9 απαλείφεται.
            
         Άρθρο 2
   Τροποποιήσεις του κανονισμού (ΕΚ) αριθ. 854/2004
   Το παράρτημα I του κανονισμού (ΕΚ) αριθ. 854/2004 τροποποιείται ως εξής:
   
               (1)
            
            
               Στο κεφάλαιο III του τμήματος I, το σημείο 7 απαλείφεται.
            
         
               (2)
            
            
               Στο κεφάλαιο I του τμήματος III, το σημείο 2 αντικαθίσταται από το ακόλουθο κείμενο:
               
                           «2.
                        
                        
                           Σε ό,τι αφορά την επιθεώρηση πριν από τη σφαγή και τους ελέγχους που αφορούν την ορθή μεταχείριση των ζώων, θα πρέπει να επιτραπεί στους επίσημους βοηθούς να βοηθούν σε καθαρά πρακτικά καθήκοντα, στα οποία μπορεί να συμπεριλαμβάνεται η προεπιλογή των ζώων με ανωμαλίες·».
                        
                     
         
               (3)
            
            
               Στο μέρος Β του κεφαλαίου IV του τμήματος IV, τα σημεία 1 και 2 αντικαθίστανται από το ακόλουθο κείμενο:
               
                           «1.
                        
                        
                           Τα σφάγια και τα εντόσθια των χοίρων πρέπει να υποβάλλονται στις ακόλουθες διαδικασίες επιθεώρησης μετά τη σφαγή:
                           
                                       α)
                                    
                                    
                                       μακροσκοπική εξέταση της κεφαλής και του λαιμού· μακροσκοπική εξέταση του στόματος, των παρισθμίων και της γλώσσας·
                                    
                                 
                                       β)
                                    
                                    
                                       μακροσκοπική εξέταση των πνευμόνων, της τραχείας και του οισοφάγου·
                                    
                                 
                                       γ)
                                    
                                    
                                       μακροσκοπική εξέταση του περικαρδίου και της καρδίας·
                                    
                                 
                                       δ)
                                    
                                    
                                       μακροσκοπική εξέταση του διαφράγματος·
                                    
                                 
                                       ε)
                                    
                                    
                                       μακροσκοπική εξέταση του ήπατος και των λεμφογαγγλίων της πύλης του ήπατος και του παγκρέατος (Lnn. portales)·
                                    
                                 
                                       στ)
                                    
                                    
                                       μακροσκοπική εξέταση του γαστρεντερικού σωλήνα, του μεσεντερίου, των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales)·
                                    
                                 
                                       ζ)
                                    
                                    
                                       μακροσκοπική εξέταση του σπληνός·
                                    
                                 
                                       η)
                                    
                                    
                                       μακροσκοπική εξέταση των νεφρών·
                                    
                                 
                                       θ)
                                    
                                    
                                       μακροσκοπική εξέταση του υπεζωκότος και του περιτοναίου·
                                    
                                 
                                       ι)
                                    
                                    
                                       μακροσκοπική εξέταση των γεννητικών οργάνων (πλην του πέους, εάν έχει ήδη απορριφθεί)·
                                    
                                 
                                       ια)
                                    
                                    
                                       μακροσκοπική εξέταση του μαστού και των λεμφογαγγλίων του (Lnn. supramammarii)·
                                    
                                 
                                       ιβ)
                                    
                                    
                                       μακροσκοπική εξέταση της ομφαλικής χώρας και των αρθρώσεων των νεαρών ζώων.
                                    
                                 
                     
                           2.
                        
                        
                           Όταν τα επιδημιολογικά ή άλλα στοιχεία από την εκμετάλλευση προέλευσης των ζώων, οι πληροφορίες για την τροφική αλυσίδα ή τα ευρήματα της επιθεώρησης μετά τη σφαγή και/ή η μακροσκοπική ανίχνευση μετά τη σφαγή σημαντικών ανωμαλιών δείχνουν ενδεχόμενους κινδύνους για τη δημόσια υγεία, την υγεία των ζώων ή την καλή διαβίωση των ζώων, τα σφάγια και τα εντόσθια των χοίρων πρέπει να υποβάλλονται σε πρόσθετες διαδικασίες μετά τη σφαγή με τη διενέργεια τομών και ψηλάφησης. Ανάλογα με τους κινδύνους που εντοπίζονται, οι διαδικασίες αυτές μπορεί να περιλαμβάνουν:
                           
                                       α)
                                    
                                    
                                       τομή και εξέταση των υπογνάθιων λεμφογαγγλίων (Lnn mandibulares)·
                                    
                                 
                                       β)
                                    
                                    
                                       ψηλάφηση των πνευμόνων και των βρογχικών και μεσοπνευμόνιων λεμφογαγγλίων (Lnn. bifucationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους· οι τομές αυτές δεν είναι απαραίτητες όταν οι πνεύμονες αποκλείονται από την κατανάλωση από τον άνθρωπο·
                                    
                                 
                                       γ)
                                    
                                    
                                       τομή της καρδιάς κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα·
                                    
                                 
                                       δ)
                                    
                                    
                                       ψηλάφηση του ήπατος και των λεμφογαγγλίων του·
                                    
                                 
                                       ε)
                                    
                                    
                                       ψηλάφηση και, εάν είναι αναγκαίο, τομή των στομαχικών και μεσεντερίων λεμφογαγγλίων·
                                    
                                 
                                       στ)
                                    
                                    
                                       ψηλάφηση των πνευμόνων·
                                    
                                 
                                       ζ)
                                    
                                    
                                       τομή των νεφρών και των νεφρικών λεμφογαγγλίων (Lnn. renales)·
                                    
                                 
                                       η)
                                    
                                    
                                       τομή των ύπερθεν του μαστού λεμφογαγγλίων·
                                    
                                 
                                       θ)
                                    
                                    
                                       ψηλάφηση της ομφαλικής χώρας και των αρθρώσεων των νεαρών ζώων και, αν είναι αναγκαίο, τομή της ομφαλικής χώρας και διάνοιξη των αρθρώσεων.».
                                    
                                 
                     
         
               (4)
            
            
               Στο κεφάλαιο IX του τμήματος IV, προστίθεται το ακόλουθο μέρος Ζ:
               «Ζ.   
                     Salmonella
                  
               
               
                           1.
                        
                        
                           Με την επιφύλαξη του άρθρου 1 πρώτη παράγραφος του κανονισμού (ΕΚ) αριθ. 2073/2005 της Επιτροπής (9), η αρμόδια αρχή επαληθεύει την ορθή εφαρμογή από τους υπευθύνους επιχειρήσεων τροφίμων του σημείου 2.1.4 (κριτήριο υγιεινής κατά τη διάρκεια της διαδικασίας για Salmonella σε σφάγια χοίρων) του παραρτήματος I του εν λόγω κανονισμού, με τη λήψη των ακόλουθων μέτρων:
                           
                                       α)
                                    
                                    
                                       επίσημη δειγματοληψία με τη χρήση της ίδιας μεθόδου και έκτασης για τη δειγματοληψία όπως αυτές που χρησιμοποίησαν οι υπεύθυνοι επιχειρήσεων τροφίμων. Τουλάχιστον 49 (10) τυχαία δείγματα λαμβάνονται σε κάθε σφαγείο κάθε χρόνο. Αυτός ο αριθμός των δειγμάτων μπορεί να μειωθεί σε μικρά σφαγεία βάσει αξιολόγησης της επικινδυνότητας· και/ή
                                    
                                 
                                       β)
                                    
                                    
                                       συλλογή όλων των πληροφοριών για τον συνολικό αριθμό και τον αριθμό θετικών στη Salmonella δειγμάτων που έλαβαν οι υπεύθυνοι της επιχείρησης τροφίμων σύμφωνα με το άρθρο 5 παράγραφος 5 του κανονισμού (ΕΚ) αριθ. 2073/2005, εντός του πλαισίου του σημείου 2.1.4 του παραρτήματος I· και/ή
                                    
                                 
                                       γ)
                                    
                                    
                                       συλλογή όλων των πληροφοριών για τον συνολικό αριθμό και τον αριθμό των θετικών στη Salmonella δειγμάτων που έχουν ληφθεί στο πλαίσιο εθνικών προγραμμάτων ελέγχου στα κράτη μέλη ή στις περιφέρειες των κρατών μελών για τις οποίες έχουν δοθεί ειδικές εγγυήσεις σύμφωνα με το άρθρο 8 του κανονισμού (ΕΚ) αριθ. 853/2004 όσον αφορά την παραγωγή χοίρειου κρέατος.
                                    
                                 
                     
                           2.
                        
                        
                           Αν δεν υπάρχει συμμόρφωση με το κριτήριο υγιεινής κατά τη διαδικασία σε διάφορες περιπτώσεις, η αρμόδια αρχή θα απαιτήσει σχέδιο δράσης από τον εμπλεκόμενο υπεύθυνο επιχείρησης τροφίμων και θα επιβλέψει αυστηρά το αποτέλεσμα.
                        
                     
                           3.
                        
                        
                           Αναφέρεται ο συνολικός αριθμός και ο αριθμός θετικών στη Salmonella δειγμάτων, που διαφοροποιείται μεταξύ δειγμάτων που λαμβάνονται υπό το 1 α), β) και γ), όπου έχει εφαρμογή, σύμφωνα με το άρθρο 9 παράγραφος 1 της οδηγίας 2003/99/ΕΚ του Ευρωπαϊκού Κοινοβουλίου και του Συμβουλίου (11).
                        
                     
         Άρθρο 3
   Τροποποιήσεις του κανονισμού (ΕΚ) αριθ. 2074/2005
   Στο σημείο 3 του παραρτήματος VΙβ του κανονισμού (ΕΚ) αριθ. 2074/2005, το στοιχείο α) απαλείφεται.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουνίου 2014.
   Ωστόσο, το μέρος Ζ σημείο 3) στο κεφάλαιο IX του τμήματος IV του παραρτήματος I του κανονισμού (ΕΚ) αριθ. 854/2004 εφαρμόζεται από την 1η Ιανουαρίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 139 της 30.4.2004, σ. 55.
   
      (2)  ΕΕ L 139 της 30.4.2004, σ. 206.
   
      (3)  Βλέπε σελίδα 85 της παρούσας Επίσημης Εφημερίδας.
   
      (4)  Δελτίο ΕFSA 2011· 9(10):2351.
   
      (5)  ΕΕ L 338 της 22.12.2005, σ. 1.
   
      (6)  ΕΕ L 325 της 12.12.2003, σ. 31.
   
      (7)  ΕΕ L 338 της 22.12.2005, σ. 27.
   
      (8)  ΕΕ L 338 της 22.12.2005, σ. 60.».
   
      (9)  ΕΕ L 338 της 22.12.2005, σ. 1.
   
      (10)  Εάν είναι όλα αρνητικά, υπάρχει 95 % στατιστική βεβαιότητα ότι ο επιπολασμός είναι κάτω του 6 %.
   
      (11)  ΕΕ L 325 της 12.12.2003, σ. 31.»